[pic] | COMISIA COMUNITĂŢILOR EUROPENE |

Bruxelles, 1.10.2008

COM(2008) 559 final

2005/0281 (COD)

AVIZUL COMISIEI în temeiul articolului 251 alineatul (2) al treilea paragraf litera (c) din Tratatul CE, cu privire la amendamentele Parlamentului European la poziția comună a Consiliului referitoare la propunerea de

DIRECTIVĂ A PARLAMENTULUI EUROPEAN ȘI A CONSILIULUI privind deșeurile

DE MODIFICARE A PROPUNERII COMISIEI în temeiul articolului 250 alineatul (2) din Tratatul CE

2005/0281 (COD)

AVIZUL COMISIEI în temeiul articolului 251 alineatul (2) al treilea paragraf litera (c) din Tratatul CE, cu privire la amendamentele Parlamentului European la poziția comună a Consiliului referitoare la propunerea de

DIRECTIVĂ A PARLAMENTULUI EUROPEAN ȘI A CONSILIULUI privind deșeurile

1. Introducere

În temeiul articolului 251 alineatul (2) al treilea paragraf litera (c) din Tratatul CE, Comisia emite un aviz cu privire la amendamentele propuse de Parlamentul European la a doua lectură. Comisia își prezintă în cele ce urmează avizul privind cele 38 de amendamente propuse de Parlament.

2. Context

La 21 decembrie 2005, Comisia a adoptat o propunere de directivă de revizuire a Directivei 2006/12/CE privind deșeurile. La 26 decembrie 2005, propunerea a fost prezentată Parlamentului European și Consiliului pentru adoptare prin procedura de codecizie în conformitate cu dispozițiile articolului 251 din Tratatul CE.

Comitetul Economic și Social European și-a dat avizul la 19 iunie 2006. Comitetul Regiunilor a adoptat avizul la 14 iunie 2006. Ambele comitete au sprijinit în linii mari propunerea Comisiei, solicitând, în general, o abordare mai normativă și mai detaliată.

Consiliul a adoptat poziția comună la 20 decembrie 2007. Parlamentul European a adoptat o poziție la a doua lectură la 17 iunie 2008.

3. Obiectul propunerii

Propunerea răspunde concluziilor Strategiei tematice privind prevenirea și reciclarea deșeurilor (COM(2005) 666 final) care pledează pentru simplificarea și modernizarea legislației existente în domeniul deșeurilor, domeniu în care experiența a arătat că acest lucru este necesar pentru a reduce sarcina administrativă în condițiile menținerii nivelului de protecție a mediului, în spiritul obiectivelor de eficientizare a legiferării.

Prin urmare, obiectivul prezentei propuneri este de a revizui Directiva cadru a deșeurilor pentru a moderniza, simplifica și îmbunătăți nivelul de protecție a mediului asigurat de respectiva directivă, de a integra Directiva deșeurilor periculoase (91/689/CEE) în versiunea revizuită și de a abroga Directiva uleiurilor uzate (75/439/CEE) introducând în același timp unele din dispozițiile acesteia în Directiva cadru a deșeurilor.

4. Avizul Comisiei cu privire la amendamentele Parlamentului European

În sesiunea plenară din 17 iunie 2008, Parlamentul European a adoptat un pachet de compromis conținând 38 de amendamente (numerotate de la 104 la 142), de comun acord cu Consiliul în vederea obținerii acordului la a doua lectură.

Respectivele amendamente privesc:

- stabilirea obiectivelor de reciclare pentru deșeurile menajere și din construcții și demolări și introducerea unor dispoziții în scopul conturării viitoarelor obiective de prevenire a deșeurilor,

- stabilirea unei ierarhii a deșeurilor în cinci trepte, în funcție de ordinea de prioritate,

- și clarificarea anumitor dispoziții referitoare la deșeurile periculoase, la criteriile conform cărora un deșeu încetează să mai fie considerat ca atare și la deșeurile biologice.

4.1. Amendamente acceptate de Comisie

Comisia acceptă toate amendamentele, deoarece corespund obiectivului general și caracteristicilor propunerii.

5. Concluzii

În temeiul articolului 250 alineatul (2) din Tratatul CE, Comisia își modifică propunerea în conformitate cu cele menționate anterior.